古意六首  其二
作者：方一夔
朝代：宋

paragraphs: 誰斧若木枝，銅榦蒼玉葉。
年年來滄波，疑與溟渤接。
戲携赤玉舄，跨此寒岌嶪。
飄然造殊庭，不用維與楫。
浩浩吹天風，凉氣入衣衱。
拍浮天漢濱，匏瓜芒熚熚。
黄牛不服箱，放繩掉長鬣。
素娥不織裳，拋梭理香頰。
千年蒼蘚痕，機杼空妥帖。
疑是媧皇土，藏去壓歸篋。
歸來不知處，滿目迷空堞。
惟有賣卜人，知向天根躡。